Iqembu leZimbabwe Linqoba EleSwaziland 4-0
Abafana beZimbabwe Warriors bathuthukise amathuba abo awokuyaphatheka kumidlalo ye Africa Cup of Nations ezaqhutshelwa kweleGabon ngomnyaka ozayo ngokunqoba lokhu
BULAWAYO — Iqembu elimele i-Zimbabwe emdlalweni wenguqu lithuthukise amathuba alo awokuyaphatheka kumidlalo ye Africa Cup of Nations ezaqhutshelwa elizweni le Gabon ngomnyaka ozayo ngemva kokunqoba elikwenze eleSwaziland nge 4 ka nya enkundleni ye National Sports ngoMvulo emini. Abafana beZimbabwe bahlohle kane ngehlandla lesibili elomdlalo njalo abalitshayele emambuleni ngabathi uKnowledge Musona, uCosta Nhamoinesu, uEvans Rusike kanye lo Khama Billiat. UMusona uhlohle umbekwa sekudlule imizuzu engamatshumi amahlanu lantathu kwathi uNhamoinesu uhlohle elesibili sekusiyatshaya ihola elilodwa. Elesithathu livele ku Evans Rusike yena ohlohle ngemva kwemizuzu engamatshumi ayisikhombisa lesikhombisa, kwathi elesine njalo lingelokucina lihlohlwe nguKhama Billiat sekusele imizuzu emine ukuba umdlalo uphele. Limpumela itsho ukuba iqembu le Zimbabwe selilemiklomelo eyithoba minwe mbili ngemva kwemidlalo emine njalo yilo elihlezi phezu kwengalane yesibaya sika Group L. Kundawo yesibili kuleqembu le Swaziland lona elilemiklomelo emihlanu ngemva kokudlala imidlalo emine. Amanye amaqembu akusibaya sika Group L ngathi ele Malawi kanye lele Guinea wona alemiklomelo emibili iqembu ngalinye ngemva kokudlala imidlalo emithathu njalo azangqikilana kusasa kwele Malawi. Iqembu le Zimbabwe lizadibana lele Malawi emdlalweni walo olandelayo wona ozadlalelwa kwele Zimbabwe ngenyanga ka Nhlangula kuthi emdlalweni walo owokucina lizavakatshela ele Guinea ngenyanga kaMpandula. Nxa lingenelisa ukunqoba ele Malawi ngenyanga ka Nhlangula iqembu le Zimbabwe lizathola ilungelo lokuyaphatheka kumncintiswano we Africa Cup of Nations ozaqhutshelwa elizweni le Gabon njalo ozaqala ngenyanga kaZibandlela usiyaphela ngenyanga kaNhlolanja. Kuyabe kungokwesithathu ukuba iqembu leZimbabwe liyedlala kumidlalo ye Afcon ngemva kokuba liphumelele ukuyadlala kwele Tunisia ngomnyaka ka 2004 lase Egypt ngomnyaka ka 2006. Indlela iqembu le Zimbabwe elidlale ngayo kuhlandla lesibili lomdlalo ngemva kontshintsho olwenziwe ngumqeqetshi weqembu le Zimbabwe uKallisto Pasuwa ekhupha uMarshal Mudehwe efaka uKhama Billiat itshengise ukuba iqembu le Zimbabwe lilakho ukuba ngelinye lamaqembu ahamba phambili kuzwekazi laseAfrica.